**Меморандум о разумевању**

**између**

**Владe Републике Србије**

**и**

**Владe Републике Аустрије**

**о реципрочном приступу тржишту рада за издржавана лица чланова**

**дипломатских мисија и каријерних конзуларних представништава**

Влада Републике Србије и Влада Републике Аустрије (у даљем тексту: Стране),

У жељи да се појединим издржаваним лицима чланова дипломатских мисија и каријерних конзуларних представништава омогући приступ тржишту рада на реципрочној основи,

Сагласили су се о следећем:

**Члан 1.**

За потребе овог меморандума о разумевању (у даљем тексту: „Меморандум”), „издржавано лице” је лице коме је држава пријема издала легитимацију на основу његовог или њеног статуса као супружника, регистрованог партнера или невенчаног детета млађег од 22 године, које у држави пријема чини део домаћинства члана дипломатске мисије или каријерног конзуларног представништва државе именовања.

**Члан 2.**

Стране намеравају да издају одобрења за запошљавање издржаваним лицима не захтевајући доказ о понуди за запослење у држави пријема.

# Члан 3.

1. У Републици Србији, за добијање одобрења за запошљавање издржаваног лица, Амбасада Републике Аустрије у Београду подноси званичан захтев Одељењу   
   протокола Министарства спољних послова Републике Србије.
2. Након провере да дато лице јесте издржавано лице, и обраде званичног захтева, Одељење протокола Министарства спољних послова Републике Србије обавештава Амбасаду Републике Аустрије да је издржаваном лицу запошљавање одобрено.

# Члан 4.

(1) У Аустрији, за добијање одобрења за запошљавање издржаваног лица, Амбасада Републике Србије у Бечу подноси званичан захтев Одељењу протокола Савезног министарства за европске и спољне послове.

(2) Након провере да дато лице јесте издржавано лице, и обраде званичног захтева, Одељење протокола Савезног министарства за европске и спољне послове обавештава Амбасаду Републике Србије да је издржаваном лицу запошљавање одобрено.

# Члан 5.

За издавање одобрења за запошљавање према чл. 3. и 4. овог меморандума не   
наплаћују се накнаде.

# Члан 6.

Подразумева се да, у складу са Бечком конвенцијом о дипломатским односима, Бечком конвенцијом о конзуларним односима, или било којим другим инструментом који се односи на примену ових конвенција, издржавана лица која уживају имунитет од грађанске и управне јурисдикције у држави пријема не уживају такав грађански и управни имунитет у вези са радњама које се односе на било коју професионалну или комерцијалну активност, укључујући запослење одобрено у складу са овим Меморандумом.

# Члан 7.

У погледу запошљавања одобреног у складу са овим Меморандумом, и у мери у којој   
је то у складу са међународним споразумима, закони и прописи државе пријема, укључујући по питањима као што су радно право, порези и социјално осигурање, примењују се у потпуности.

**Члан 8.**

(1) Овај Меморандум ступа на снагу по протеку тридесет (30) дана од датума пријема последњег писаног обавештења којим једна од Страна дипломатским каналима   
обавести другу да су испуњене одговарајуће интерне процедуре потребне за његово ступање на снагу.

(2) Овај Меморандум може бити измењен уз писмену међусобну сагласност обе   
Стране.

(3) Овај Меморандум остаје на снази неодређено време. Међутим, свака Страна може раскинути овај Меморандум у било ком тренутку тако што ће дипломатским путем упутити другој Страни писмено обавештење шест месеци унапред.

Потписано у Берлину дана 1. 10. 2024. године у два оригинала на српском,   
немачком и енглеском језику. У случају недоследности у тумачењу, меродаван је текст на енглеском језику.

|  |  |
| --- | --- |
| **За Владу**  **Републике Србије** | **За Владу**  **Републике Аустрије** |